มันนี่ทูเดย์
ธอส.สรรหาด่วนเอ็มดีใหม่ถึงสิ้นเดือนนี้
16 ก.ค. 2558

ธอส.สรรหาด่วนเอ็มดีใหม่ถึงสิ้นเดือนนี้
ธนาคารอาคารสงเคราะห์ (ธอส.) ประกาศรับสมัครบุคคลเพื่อคัดเลือกเข้าดำรงตำแหน่ง กรรมการผู้จัดการ ธนาคารอาคารสงเคราะห์ ผู้สนใจสามารถติดต่อขอรับใบสมัครได้ตั้งแต่วันที่ 15 ก.ค.-31 ก.ค. และยื่นใบสมัครได้ตั้งแต่วันที่ 17 ก.ค.-31 ก.ค. เพื่อเข้ามารับตำแหน่งแทนนางอังคณา ปิลันธน์โอวาท ไชยมนัส กรรมการผู้จัดการ ธอส. ที่จะครบวาระในเดือน พ.ย.นี้
บางจากจัด 200 ปั๊มให้ค้าสลากฟรี 1 ปี
พล.ต.อภิรัชต์ คงสมพงษ์ ประธานคณะกรรมการสำนักงานสลากกินแบ่งรัฐบาล เปิดเผยว่า สำนักงานสลากฯ ได้ร่วมลงนามกับบริษัท บางจากปิโตรเลียม จัดช่องทางจำหน่ายสลากภายในสถานีบริการน้ำมันบางจากให้กับผู้ค้าสลากรายย่อยและผู้พิการ โดยควบคุมขายในราคาไม่เกิน 80 บาท เบื้องต้นจัดสรร 200 สถานี จาก 1,100 แห่งทั่วประเทศ ไม่มีค่าเช่าพื้นที่ ระยะเวลา 1 ปี และยังมีแคมเปญร่วมกับบิ๊กซีและคาร์แคร์ นำสลากที่ไม่ถูกรางวัลมารับเป็นส่วนลดเพื่อลดค่าครองชีพ และเป็นการขับเคลื่อนเศรษฐกิจรากหญ้าด้วย
ก่อนหน้านี้ สำนักงานสลากฯ ได้ร่วมกับบริษัท ปตท.จัดช่องทางการจำหน่ายสลากให้กับผู้ค้ารายย่อยและผู้พิการ  200 ราย ที่สถานีบริการน้ำมัน ปตท. 400 แห่งที่ร่วมโครงการแล้ว